(આજે તો રાજકોટ અને સમગ્ર સૌરાષ્ટ્રમાં ભારતીય જનવિજ્ઞાન જાથા નામની રાષ્ટ્રીય સ્તરની સંસ્થાના એડવોકેટ જયંત પંડ્યા અને તેમની ટીમ, તો પાલિતાણાના ચતુર ચૌહાણ, અમદાવાદમાં તેમના વકીલ પુત્ર પીયૂષ જાદુગર, અંકલેશ્વરના અબ્દુલ વકાણી, ગોધરાના ડો. સુજાઅત વલી અને તેમની ટીમ, સુરતના સત્યશોધક સભાના મધુ કાકડિયા અને કાર્યકરો, ગોવિંદ મારુ અને તેમની ટીમ કે જેમાં વરિષ્ઠ પોલીસ અધિકારી રમેશ સવાણીનો પણ પૂરો સહયોગ છે તેવા સૌ તંત્ર-મંત્ર-અંધશ્રદ્ધા- ભૂવાભારાડીવિરોધી પ્રવૃત્તિઓ સામે જબરદસ્ત લડત આપી રહ્યા છે, પરંતુ દેશને આઝાદી મળી તે પહેલાં અને તે પછીનાં વીસેક વર્ષ સુધી આવી કોઈ પ્રવૃત્તિ સંગઠિત સ્વરૂપે જોવામાં આવતી નહોતી. ગાંધીવાદી કાર્યકરો પોતાની શિક્ષણ અને સમાજસુધારણાની ગતિવિધિઓના એક ભાગરૂપે અવશ્ય એવી ચળવળો ચલાવતા હતા, પણ એના વિરોધનો કોઈ પ્રબળ વ્યવસ્થિત મંચ ઊભો થયો નહોતો.